钦定古今图书集成/明伦汇编/官常典/第657卷 > 《喜雨柬权邑蔡丞》刘宰
## 钦定古今图书集成/明伦汇编/官常典/第657卷 > 《喜雨柬权邑蔡丞》刘宰

高槐障午暑，巨竹摇清风。中郎百世英，一官此从容。
心事付溟鸥，年光占候虫。客来欲有言，一笑抚双松。
曰余不负丞，哦诗有新工。天意亦怜才，要施及物功。
适此岁洊饥，旱气日蕴隆。雨应长官祈，犹未周四封。
雁鹜抱文书，朋来立庭中。公曰旱既甚，此理贵感通。
絜齐走群望，精意格苍穹。西山殷其雷，万叠耸云峰。
“南湖飞霹雳，仿佛追蛟龙。斯须天壤间，万象俱晦蒙。
飞湍连日夜，一洗旱魃空。树艺走丁壮，讙呼沸儿童。
岁功已权舆，馀闲清缿筒。行歌何所云，丞哉宁负公